Það er óhætt að segja að Valdís Einarsdóttir sé ein þeirra sem hægt er að útnefna Piparkökuhúsadrottningu Íslands en hún hefur undanfarin 15 ár tekið þátt í piparkökuhúsaleik Kötlu með góðum árangri . Húsin hennar hafa unnið til margra verðlauna í þessari vinsælu keppni . Síðustu ár hefur hún verið með hús til sýnis á keppninni sjálfri í sérstökum heiðursflokki . Við heimsóttum Valdísi á dögunum og má með sanni segja að á móti okkur hafi tekið sannkallaður ævintýraheimur piparkökuhúsanna . Þegar maður sér öll þessi fallegu hús fellur maður í stafi og finnst í raun ótrúlegt að hægt sé að gera eins nákvæm hús og raun ber vitni . Húsin byggja öll á svipuðum grunni með mismunandi útfærslun á hönnun og skreytingum . Tæknin við gerð piparkökuhúsanna hefur þróast með hverju húsinu sem hún gerir og má sjá þróun þegar myndirnar eru skoðaðar og bornar saman . Piparkökuhús á þeirri stærðargráðu sem Valdís hefur hannað krefjast mikillar nákvæmni , næmt auga fyrir hlutföll , útsjóarsemi og hæfileikum . Hönnun , samsetning og skreytingar húsanna taka hana frá 1 - 2 mánuðum og er hún því oftar en ekki búin að skipuleggja með góðum fyrirvara hvernig hús hún ætlar að gera . Fyrst þarf að finna fyrirmynd að húsi eða byggingu , taka myndir en Valdís á skrautlegar sögur frá ferðum sínum í kringum hin ýmsu hús og áður en farið er af stað í piparkökuhúsagerðina sjálfa þarf að gera pappalíkan að húsinu en út frá þeim eru skapalónin fyrir piparkökuhlutana gerð . Þá fyrst hefst piparkökubakstur , samsetningar og skreytingar . Húsin standa öll á tréplötu sem síðan er þakin með piparkökuplötum . Húsin eru síðan fest á plötuna . Til að hafa lýsingu inn í húsinu hefur Valdís látið koma fyrir ljósaperu með t.d. 15 watta ljósaperu en skemmtileg lýsing kemur í húsin með þessu . Fyrirmynd húsanna sem verður fyrir valinu hverju sinni er oft í tengslum við þann tíðaranda sem á sér stað á hverjum tíma . Einnig ræður fagurleiki og saga hússins för . Það var áhugavert að hlusta á Valdísi segja okkur frá húsunum og á hvert hús sitt sögu og nefnir hún húsin eftir barna - og barnabarnabörnum sínum . Valdísi hefur tekist að varðveita nokkur húsanna sem hún hefur gert en við fengum leyfi hennar til að taka mynd af húsunum og fjalla um þau á þessum vef . Hvert hús mun fá sína umfjöllun á þessum vef og er það von okkar að þið hafið sömu ánægju og við hjá mömmur.is að skoða þessi virðulegu hús .